༈སྐུ་གསུམ་དབང་ཕྱུག་ཁྱབ་བདག་རྡོ་རྗེ་འཆང་།  ། ས་ར་ཧ་དང་ལཱུ་ཨི་དྲིལ་བུ་པ།  ། ཌོཾ་བྷི་པ་དང་ཏེ་ལོ་ནཱ་རོ་སོགས།  ། བྱིན་རླབས་བརྒྱུད་པའི་བླ་མར་གསོལ་བ་འདེབས།  ། བསྟན་པའི་བདག་པོ་ཐུབ་པ་བཅོམ་ལྡན་འདས།  ། རྒྱལ་ཚབ་བྱམས་པ་ཐོགས་མེད་དབྱིག་གི་གཉེན།  ། འཕགས་གྲོལ་སྡེ་དང་ཞི་བ་ལྷ་ལ་སོགས།  ། རྒྱ་ཆེན་སྤྱོད་བརྒྱུད་བླ་མར་གསོལ་བ་འདེབས།  ། རྒྱལ་ཀུན་མཁྱེན་པའི་རང་གཟུགས་འཇམ་པའི་དབྱངས།  ། ཀླུ་སྒྲུབ་ཞབས་དང་དེ་སྲས་འཕགས་པ་ལྷ།  ། སངས་རྒྱས་བསྐྱངས་དང་ཟླ་བ་གྲགས་པ་སོགས།  ། ཟབ་མོ་ལྟ་བརྒྱུད་བླ་མར་གསོལ་བ་འདེབས།  ། ལྔ་བརྒྱའི་གཙུག་རྒྱན་ཇོ་བོ་ཨ་ཏི་ཤ། རྒྱལ་བ་རྒྱ་མཚོའི་འབྱུང་གནས་འབྲོམ་སྟོན་རྗེ།  ། རྣལ་འབྱོར་རྣམ་བཞི་སྐུ་མཆེད་གསུམ་ལ་སོགས།  ། བཀའ་གདམས་བརྒྱུད་པའི་བླ་མར་གསོལ་བ་འདེབས།  ། འཇམ་དབྱངས་མི་ཡི་གར་མཁན་ཙོང་ཁ་པ།  ། སྲས་ཀྱི་ཐུ་བོ་རྒྱལ་ཚབ་མཁས་གྲུབ་རྗེ།  ། རྒྱལ་བའི་དབང་པོ་པཎ་ཆེན་རིམ་བྱོན་སོགས།  ། དགེ་ལྡན་བརྒྱུད་པའི་བླ་མར་གསོལ་བ་འདེབས།  ། གང་གི་བློ༷་གྲོས་ཡེ་ཤེས་ལྔ་ཡི་མདངས།  ། ཀུན་བཟ༷ང་ཆོ༷ས་ཀྱི༷་དབྱིངས་དང་རོ་གཅིགལས།  ། མཁའ་ཁྱབ་སྣང་བ་མཆོག་སྦྱིན་རྡོ༷་རྗེ༷་ཅན།  ། རྣམ་འདྲེན་འགྲོ་བའི་ཉི༷་མ༷ར་གསོལ་བ་འདེབས།  ། སྤྲོས་བྲལ་བདེ་ཆེན་རང་བཞིན་ཆོས་ཀྱི་སྐུ།  ། ལྷུན་གྲུབ་ཡན་ལག་བདུན་ལྡན་ལོངས་སྤྱོད་རྫོགས།  ། གང་འདུལ་ཅིར་ཡང་འཆར་བ་སྤྲུལ་པའི་སྐུ།  ། སྐུ་གསུམ་དབྱེར་མེད་བླ་མར་གསོལ་བ་འདེབས།  ། སྤངས་རྟོགས་ཡོན་ཏན་མཐར་ཕྱིན་རྫོགས་སངས་རྒྱས།  ། འགོག་ལམ་བདེན་པའི་རང་བཞིན་དམ་པའི་ཆོས།  ། རིག་གྲོལ་གཉིས་ལྡན་འཕགས་ཚོགས་དགེ་འདུན་ཏེ།  ། སྐྱབས་གནས་དཀོན་མཆོག་གསུམ་ལ་གསོལ་བ་འདེབས།  ། རྣམ་དག་ཚུལ་ཁྲིམས་མཆོག་གིས་ཕྱི་ནང་གཙང་།  ། བདེ་གསང་ཏིང་འཛིན་རོལ་བས་ཉིན་མཚན་བདེ།  ། ཤེས་རབ་སྣང་བ་འབར་བས་འཕྲལ་ཡུན་གསལ།  ། བསླབ་གསུམ་བསྟན་པ་དར་བར་བྱིན་གྱིས་རློབས།  ། ཞེས་གསོལ་འདེབས།  ཕྱག་འཚལ།  ཇ་མཆོད།  བཀྲ་ཤིས་ཅི་རིགས་པར་བསྒྱུར་ཆོག་པའི་ཚིགས་བཅད་འདི་རྣམས་ཆོས་སྡེ་ཐར་པ་གླིང་གི་དགེ་འདུན་རྣམས་ཚོགས་འཚོགས་སྐབས་སྒོ་དབྱངས་སུ་འདོན་རྒྱུར་༧བློ་བཟང་ཆོས་ཀྱི་ཉི་མས་བསྒྲིགས་པ་དགེ་ལེགས་འཕེལ། །  ། །